32004D0266
L 083/23
JURNALUL OFÍCIAL AL UNIUNII EUROPENE
DECIZIA COMISIEI
din 17 martie 2004
de autorizare a tipăririi de neșters a informațiilor prescrise pe pachetele de semințe de plante furajere
[notificată cu numărul C(2004) 819]
(Text cu relevanță pentru SEE)
(2004/266/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 66/401/CEE a Consiliului din 14 iunie 1966 privind comercializarea semințelor de plante furajere (1), astfel cum a fost modificată ultima dată prin Directiva 2003/61/CE (2), în special ultima frază din articolul 10 alineatul (1) litera (a),
întrucât:
(1)
Decizia 87/309/CEE a Comisiei din 2 iunie 1987 de autorizare a tipăririi de neșters a informațiilor prescrise pe pachetele de semințe de anumite specii de plante furajere (3) a fost modificată în mod substanțial de mai multe ori (4). Din motive de claritate și raționalitate decizia de mai sus ar trebui codificată.
(2)
În mod normal semințele de plante furajere nu ar trebui introduse pe piață decât dacă pachetele care le conțin poartă o etichetă oficială conform dispozițiilor din Directiva 66/401/CEE.
(3)
Totuși, se poate autoriza tipărirea de neșters a informațiilor necesare chiar pe pachet, pe baza modelului stabilit pentru etichetă.
(4)
În ceea ce privește semințele de cereale, Decizia 80/755/CEE a Comisiei din 17 iulie 1980 de autorizare a tipăririi de neșters a informațiilor prescrise pe pachetele de semințe de cereale (5), astfel cum a fost modificată prin Decizia 81/109/CEE (6), a autorizat tipărirea de neșters a informațiilor prescrise chiar pe pachet, pe baza modelului stabilit pentru etichetă, în anumite condiții menite să asigure faptul că responsabilitatea revine autorității de certificare. Deoarece acest sistem s-a dovedit a fi util, trebuie acordată o autorizație similară pentru plantele furajere.
(5)
Măsurile prevăzute de prezenta decizie sunt conforme cu avizul Comitetului permanent pentru semințe și material săditor pentru agricultură, horticultură și silvicultură,
ADOPTĂ PREZENTA DECIZIE:
Articolul 1
(1) Statele membre sunt autorizate prin prezenta, conform condițiilor stabilite la alineatul (2), să dispună tipărirea sub supraveghere oficială a informațiilor prescrise pe pachetele de semințe din speciile de plante furajere din categoriile „semințe de bază” și „semințe certificate”.
(2) În ceea ce privește autorizația acordată la alineatul (1), se aplică următoarele condiții:
(a)
informațiile prescrise se tipăresc sau se ștampilează pe pachet astfel încât să nu poată fi șterse;
(b)
modul de prezentare și culoarea textului tipărit sau ștampilat sunt conforme cu modelul de etichetă folosit de statul membru respectiv;
(c)
dintre informațiile prescrise, se tipăresc sau se ștampilează cel puțin cele necesare conform anexei IV, partea A, punctul I litera (a) subpunctele (3) și (3a) la Directiva 66/401/CEE atunci când mostrele se prelevează conform articolului 7 alineatul (2) din directiva de mai sus, tipărirea sau ștampilarea făcându-se în mod oficial sau sub supraveghere oficială;
(d)
pe lângă informațiile prescrise, fiecare pachet poartă un număr de serie individual, atribuit oficial, care a fost tipărit sau ștampilat de către întreprinderea care tipărește pachetele, astfel încât să nu poată fi șters; această întreprindere informează autoritatea de certificare despre cantitățile de pachete distribuite precum și cu privire la numerele lor de serie;
(e)
autoritatea de certificare ține evidența cantităților de semințe marcate astfel, inclusiv numărul de pachete și conținutul acestora pentru fiecare lot, precum și numerele de serie menționate la litera (d);
(f)
evidența producătorilor face obiectul supravegherii autorității de certificare.
Articolul 2
Statele membre transmit Comisiei condițiile în care acestea utilizează autorizația acordată conform articolului 1.
Comisia informează celelalte state membre cu privire la cele de mai sus.
Articolul 3
Decizia 87/309/CEE se abrogă.
Trimiterile la decizia abrogată se interpretează ca trimiteri la prezenta decizie și se citesc conform tabelului de corespondență din anexa II.
Articolul 4
Prezenta decizie se adresează statelor membre.
Adoptată la Bruxelles, 17 martie 2004.